Diari Oficial de la Generalitat Valenciana


Sumari del DOGV 3800, del 25-07-2000 (2000/5722)

ORDRE de 21 juny de 2000, de la Conselleria d'Economia, Hisenda i Ocupació, per la qual s'estableix un programa d'ajudes als treballadors i a les treballadores residents a la Comunitat Valenciana inclosos en els sistemes especials de fruites i hortalisses i conserves vegetals del Règim General de la Seguretat Social, per a l'any 2000.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3800

Data del DOGV
:   25-07-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/5722


Data del document
:   21-06-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * indústria conservera
    * ajuda a l'agricultura
    * seguretat social
    * agricultor
    * suport econòmic

ORDRE de 21 juny de 2000, de la Conselleria d'Economia, Hisenda i Ocupació, per la qual s'estableix un programa d'ajudes als treballadors i a les treballadores residents a la Comunitat Valenciana inclosos en els sistemes especials de fruites i hortalisses i conserves vegetals del Règim General de la Seguretat Social, per a l'any 2000. [2000/X5722]
  
La Llei de Pressupostos de la Generalitat Valenciana preveu entre els seus crèdits autoritzats una línia de subvenció destinada al programa d'ajudes a favor dels treballadors i les treballadores compresos en els sistemes especials de fruites i hortalisses, l'antecedent normatiu dels quals, quant al Règim dels Convenis Especials de Cotització, està previst en l'Ordre del Ministeri de Treball i Seguretat Social, del dia 25 de gener de 1996 (BOE de 12.02.1996), per la qual es regula la subscripció de convenis especials amb la Seguretat Social per part de treballadors de temporada compresos en els sistemes especials de fruites i hortalisses i conserves vegetals del Règim General de Seguretat Social.
  
Sobre la base de la citada disposició ministerial i de les previsions de despesa de la Llei de Pressupost per a l'exercici 2000, aquesta ordre estableix per a l'exercici actual el programa d'ajudes destinades a subvencionar els costos dels convenis especials que determinats treballadors i treballadores reprenguen en l'any 2000, o si hi manca, aquelles que no el tenien subscrit l'any 1999 i els subscriguen el 2000, tot centrant-se, igual que en l'exercici anterior, en aquells que per raons d'edat estiguen més pròxims a l'edat ordinària de jubilació i que tinguen una situació econòmica més precària. D'altra banda, s'exigirà un període mínim de 10 anys de cotització o l'equivalent a l'efecte de la pensió de jubilació.
  
Vist que les competències en matèria de treball han sigut atribuïdes a la Conselleria d'Economia, Hisenda i Ocupació en virtut del Decret 7/2000, de 22 de maig, del President de la Generalitat Valenciana, i en ús de les facultats atribuïdes per l'article 35 de la Llei 5/1983, de 30 de desembre, de Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és establir un pla d'ajudes destinades als treballadors i les treballadores compreses en els sistemes especials de fruites i hortalisses i conserves vegetals del Règim General de la Seguretat Social, en l'àmbit territorial de la Comunitat Valenciana, d'acord amb les consignacions pressupostàries que per a això estableix la Llei de Pressupost de la Generalitat Valenciana per a l'exercici 2000.
  
2. El règim d'ajudes serà d'aplicació tal com es determina en els articles següents.
  
Article 2. Accions per al suport
  
1. Les ajudes establides en aquesta ordre estaran destinades a subvencionar els costos dels convenis especials de cotització que subscriguen treballadors compresos en els sistemes especials de fruites i hortalisses i conserves vegetals del Règim General de la Seguretat Social.
  
2. L'import de les ajudes serà del 100% del cost del Conveni Especial de Cotització, i referit a les quotes del període comprés entre l'1 de gener i el 31 d'octubre de 2000.
  
3. La concessió de les ajudes es condiciona, en qualsevol cas, a la consignació pressupostària que hi haja, i no podran concedir-se ajudes que sobrepassen aquest límit. Quan a causa de les ajudes concedides s'haja exhaurit la dotació pressupostada, o quan aquesta siga insuficient per a l'atenció de noves sol·licituds, es publicarà en el Diari Oficial de la Generalitat Valenciana la desconvocatòria de les ajudes regulades en aquesta ordre, de conformitat amb allò previst en l'article 47.11.c) de la Llei d'Hisenda Pública Valenciana.
  
Article 3. Persones beneficiàries
  
Les persones beneficiàries de les ajudes hauran de reunir els requisits següents:
  
1. Tenir subscrit el Conveni Especial de Cotització regulat en l'Ordre del Ministeri de Treball i Seguretat Social del 25 de gener de 1996 (BOE de 12.02.1996).
  
2. Acreditar en el moment de la subscripció o de la represa del citat conveni especial, si més no 10 anys de cotització, o període equivalent, en qualsevol dels règims de la Seguretat Social amb còmput recíproc de quotes.
  
3. Tenir en el moment de la sol·licitud de les ajudes 60 o més anys.
  
4. No rebre rendes de qualsevol naturalesa o procedència que, en còmput anual i referides a la unitat familiar, entesa tal com es defineix en la normativa vigent sobre l'Impost de la Renda de les Persones Físiques, superen el 125% del salari mínim interprofessional (SMI) vigent, per cada un dels membres.
  
Article 4. Presentació de sol·licituds, documentació i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i Seguretat Laboral, i es presentaran en l'imprés normalitzat en les corresponents direccions territorials d'Ocupació o de qualsevol altra de les maneres establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se dels documents següents:
  
a) Documentació acreditativa i identificativa del sol·licitant i, si és el cas, del seu representant legal.
  
b) Dades de domiciliació bancària d'acord amb el model facilitat per a això (Fitxa de Manteniment de Tercers), llevat que s'haja presentat abans davant de la Conselleria d'Economia, Hisenda i Ocupació i no hagen tingut variació.
  
c) Si els sol·licitants no tenen concedides ajudes en l'any 1999, també hauran d'aportar:
  
- Còpia del conveni especial subscrit amb la Tresoreria de la Seguretat Social.
  
- Certificat de vida laboral que acredite 10 anys de cotització o període equivalent.
  
- Última declaració - liquidació de l'IRPF de tots els membres de la unitat familiar del sol·licitant el termini de presentació de la qual en període voluntari haja vençut, o declaració responsable de no estar obligat a presentar-la.
  
d) Si les persones sol·licitants ja van ser beneficiàries de les ajudes pel mateix concepte en l'exercici 1999 i reprenen el conveni especial el 2000, hauran d'aportar:
  
- Còpia autèntica de la comunicació de represa de l'efectivitat del conveni especial a què fa referència el paràgraf segon de l'article 9 de l'Ordre del Ministeri de Treball i Afers Socials, de 25 de gener de 1996, i de la qual resulte que la citada sol·licitud es va presentar dins del mes següent al cessament de l'activitat.
  
- Última declaració - liquidació de l'IRPF de tots els membres de la unitat familiar del sol·licitant el termini de presentació de la qual en període voluntari haja vençut, o declaració responsable de no estar obligat a presentar-la.
  
3. Les sol·licituds podran presentar-se individualment o col·lectivament mitjançant associacions i organitzacions sindicals per a seguir tràmits administratius, i mitjançant persones jurídiques públiques a les quals s'atorgue la representació per a l'ingrés de quotes a què fa referència l'article 6.2 de l'Ordre del Ministeri de Treball i Seguretat Social de 25 de gener de 1996. En aquest cas, hi valdrà el que disposen els articles 7 i 8 d'aquesta ordre.
  
4. La representació conferida l'acreditaran les persones interessades d'acord amb allò disposat en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini per a la presentació de sol·licituds i de documentació acabarà el 30 de setembre de 2000.
  
6. Quan la sol·licitud no reunisca els requisits indicats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta ordre siga exigible, es requerirà la persona interessada perquè en el termini de 10 dies esmene la falta o acompanye els documents preceptius, amb la indicació que si no ho fa així, es considerarà desistida la seua petició, amb la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 5. Resolució
  
1. Les direccions territorials d'Ocupació, de la Conselleria d'Economia, Hisenda i Ocupació i si és el cas l'Àrea de Relacions Laborals i Seguretat Laboral, podran demanar del sol·licitant l'aportació addicional d'altres documents o dades aclaridores que creguen necessaris per a resoldre sobre la sol·licitud presentada. Especialment en els casos que així procedisca, la documentació acreditativa d'estar al corrent de les obligacions tributàries i davant de la Seguretat Social, en els termes previstos en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), la validesa de la qual s'haurà d'estendre al moment de l'atorgament de la subvenció, i remetran juntament amb l'informe de compliment de les obligacions formals, les sol·licituds i la documentació a la Direcció General de Treball i Seguretat Laboral.
  
2. Les sol·licituds col·lectives seran tramitades en un sol procediment, i sols afectarà l'efecte d'arxivament d'actuacions els sol·licitants que no reunisquen la documentació completa, on es designarà un únic compte bancari on es lliuraran els pagaments corresponents.
  
3. La competència per a la concessió o la denegació de les ajudes previstes en aquesta ordre correspon al conseller d'Economia, Hisenda i Ocupació.
  
4. El termini màxim per a resoldre i notificar la resolució procedent serà de tres mesos comptadors des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, tot això sense perjudici del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener (BOE de 14 de gener).
  
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb la previsió de l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, tot això sense perjudici que subsistisca l'obligació legal de resoldre sobre la petició formulada.
  
6. La resolució de concessió de les ajudes fixarà expressament la quantia concedida, incorporarà, si és el cas, les condicions, les obligacions i les determinacions accessòries a què haja de subjectar-se el beneficiari, i es notificarà als interessats en els termes previstos en l'article 58 de la Llei 30/1992, adés esmentada.
  
7. Les resolucions que dicte el conseller d'Economia, Hisenda i Ocupació a l'empara d'aquesta convocatòria esgoten la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb allò establit en l'article 14 de la Llei 29/1998, de 13 de juliol, de la Jurisdicció Contenciosa Administrativa. Tot això serà sense perjudici del que disposen els articles 116 i 117 de la reiterada Llei 30/1992, i de la possibilitat que els interessats puguen exercitar, si escau, qualsevol altre que estimen procedent.
  
Davant de la desestimació per silenci administratiu, contra l'acte presumpte s'hi podrà interposar idèntic recurs, en el termini de sis mesos comptador des del moment que haguera acabat el termini que per a dictar i notificar la resolució expressa es menciona en el número 3 d'aquest article, tot això de conformitat amb el que disposa l'article 46.1 de la Llei de la Jurisdicció Contenciosa Administrativa, i sense perjudici dels articles 116 i 117 adés citats.
  
Article 6. Liquidació de les ajudes
  
1. Les resolucions de concessió condicionaran el pagament de les ajudes al compliment per part de les persones beneficiàries de les obligacions dimanants dels convenis especials de cotització subscrits, amb la possibilitat de fer pagaments parcials amb la justificació prèvia de l'ingrés de quotes en la Tresoreria de la Seguretat Social.
  
2. També podrà procedir-se al pagament seguint el procediment de bestretes establit en l'article 47.bis.a) del text refós de la Llei d'Hisenda Pública de la Generalitat Valenciana d'aquesta manera:
  
a) El 40% de l'import de la subvenció concedida podrà lliurar-se immediatament després de la notificació de la resolució de concessió, en concepte de bestreta. Abans caldrà garantir l'import anticipat mitjançant la constitució d'un aval bancari a favor de la Generalitat Valenciana.
  
b) El 20% es lliurarà una vegada la persona beneficiària justifique el pagament de quotes del conveni especial per import de la quantitat anticipada. L'aval podrà cancel·lar-se quan es justifique el segon avançament concedit.
  
c) El 40% que en resta es lliurarà amb la justificació prèvia de pagament de quotes corresponents a la totalitat del període de conveni especial que se subvenciona.
  
3. Per a la modificació dels percentatges i el tipus de garanties exigides en l'apartat anterior, hi serà necessari un acord del Govern Valencià a proposta del conseller d'Economia, Hisenda i Ocupació.
  
4. El termini per a presentar i acreditar els justificants d'ingrés de les quotes objecte de subvenció acabarà el dia 30 de desembre de 2000.
  
Article 7. Representació per a l'ingrés de quotes per la Conselleria d'Economia, Hisenda i Ocupació
  
1. La Conselleria d'Economia, Hisenda i Ocupació podrà assumir la representació dels treballadors i les treballadores beneficiaris a l'efecte previngut en l'article 6.2 de l'Ordre del Ministeri de Treball i Seguretat Social, de 25 de gener de 1996.
  
2. Aquesta representació implicarà que la Conselleria d'Economia, Hisenda i Ocupació s'obliga a l'ingrés en període voluntari en la Tresoreria de la Seguretat Social de les quotes vençudes corresponents al període subvencionat als beneficiaris.
  
3. En el cas previst en aquest article, la representació haurà de ser sol·licitada expressament per la persona interessada, i serà potestatiu per a la Conselleria d'Economia, Hisenda i Ocupació assumir-la.
  
4. Amb una antelació mínima d'un mes al venciment de qualsevol de les quotes del conveni especial subvencionat, la Conselleria d'Economia, Hisenda i Ocupació podrà renunciar a la representació assumida mitjançant una resolució del conseller, la qual serà notificada degudament a les persones beneficiàries representades, sense perjudici de mantenir els terminis de la subvenció concedida, per al pagament de la qual se seguirien els procediments habituals de justificació prèvia des d'aquest moment.
  
Article 8. Representació per a l'ingrés de quotes per persones jurídiques distintes de la Generalitat Valenciana
  
1. Si la representació a què fa referència l'article anterior és assumida per persones jurídiques públiques alienes a la Generalitat Valenciana, el procediment de sol·licitud, concessió i pagament se seguirà amb aquests representants en nom de les persones beneficiàries que representen.
  
2. La persona representant, a més de la documentació exigida en l'article 4 respecte de totes les persones beneficiàries per a les quals se sol·licita la subvenció, llevat de la designació de compte d'ingrés que serà única, haurà d'aportar document fefaent en el qual aquests conferisquen expressament la representació a l'efecte indicat, a més l'acord de l'òrgan competent per a acceptar-la i assumir-la voluntàriament .
  
Article 9. Seguiment i control de les ajudes
  
1. La Direcció General de Treball i Seguretat Laboral establirà les mesures necessàries de control i seguiment de les ajudes concedides, i podrà demanar la col·laboració de la Inspecció de Treball i Seguretat Social i de les entitats gestores de la Seguretat Social en l'àmbit d'aquestes mesures.
  
2. La persona beneficiària estarà obligada a sotmetre's a les actuacions de control financer de la Intervenció General en relació amb les ajudes concedides.
  
Article 10. Minoració i resolució de les ajudes concedides
  
1. L'alteració en el compliment de les condicions establides en aquesta ordre i en la resolució, i la concessió posterior a la presentació de la sol·licitud d'unes altres ajudes públiques que en conjunt excedisquen dels límits establits, podrà originar la minoració de la subvenció concedida.
  
2. L'incompliment per part del beneficiari dels requisits, les condicions i la resta de circumstàncies que van originar l'atorgament de la subvenció, la variació de la finalitat de l'actuació o la falta de justificació d'aquesta implicaran la incoació, per part de l'òrgan competent per a la concessió de les ajudes, del corresponent procediment que podrà acabar, si escau, amb la resolució de la subvenció i l'obligació de reintegrar les ajudes rebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de la persona interessada a l'audiència.
  
DISPOSICIONS ADDICIONALS
  
Primera
  
Per a l'exercici 2000, i de conformitat amb allò establit en la Llei 15/1999, de 29 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la línia 405/000/00 del programa pressupostari 315.10, amb una dotació màxima de 3.247.818 pessetes (19.519,78 euros).
  
Segon
  
Donat cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració que actua, el sol·licitant podrà acollir-se a allò establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o la dependència en què van ser presentats i quan no hagen transcorregut més de cinc anys des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà requerir al sol·licitant que el sol·licite o, si hi manca, que acredite els requisits a què fa referència el document per uns altres mitjans.
  
DISPOSICIONS FINALS
  
Primera
  
Es faculta el director general de Treball i Seguretat Laboral perquè dicte totes les instruccions o les resolucions que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 21 de juny de 2000
  
El conseller d'Economia, Hisenda i Ocupació,
  
VICENTE RAMBLA MOMPLET